ประกาศกระทรวงเกษตรและสหกรณ์ เรื่อง การนำเข้าเมล็ดถั่วลิสงแห้งดิบหรือเมล็ดถั่วลิสงกะเทาะเปลือกจากสาธารณรัฐอินเดีย 
ประกาศกระทรวงเกษตรและสหกรณ์
ประกาศกระทรวงเกษตรและสหกรณ์
เรื่อง
การนำเข้าเมล็ดถั่วลิสงแห้งดิบหรือเมล็ดถั่วลิสงกะเทาะเปลือกจากสาธารณรัฐอินเดีย[๑]
 

เพื่ออนุวัติการให้เป็นไปตามข้อตกลงหรือความร่วมมือการยอมรับผลการตรวจสอบและรับรองมาตรฐานซึ่งกันและกัน
ระหว่างราชอาณาจักรไทยกับสาธารณรัฐอินเดีย อาศัยอำนาจตามความในมาตรา ๕ และมาตรา ๒๙
วรรคหนึ่ง แห่งพระราชบัญญัติมาตรฐานสินค้าเกษตร พ.ศ. ๒๕๕๑
ประกอบมติคณะกรรมการมาตรฐานสินค้าเกษตร ในการประชุมครั้งที่ ๑/๒๕๖๐ เมื่อวันที่ ๒๖
ธันวาคม ๒๕๕๙ รัฐมนตรีว่าการกระทรวงเกษตรและสหกรณ์โดยคำเสนอแนะของคณะกรรมการมาตรฐานสินค้าเกษตร
จึงออกประกาศการนำเข้าเมล็ดถั่วลิสงแห้งดิบหรือเมล็ดถั่วลิสงกะเทาะเปลือกจากประเทศที่มีมาตรฐานทัดเทียมกับมาตรฐานบังคับไว้
ดังต่อไปนี้

ให้เมล็ดถั่วลิสงแห้งดิบหรือเมล็ดถั่วลิสงกะเทาะเปลือกตามกฎกระทรวงกำหนดมาตรฐานสินค้าเกษตรสำหรับ
เมล็ดถั่วลิสง : ข้อกำหนดปริมาณอะฟลาทอกซิน เป็นมาตรฐานบังคับ พ.ศ. ๒๕๕๘ ที่ได้รับใบรับรองการส่งออกจากหน่วยงาน
Agricultural and Processed Food Products Export Development Authority (APEDA) สาธารณรัฐอินเดีย
เป็นสินค้าที่ได้รับยกเว้นใบรับรองตามมาตรฐานบังคับจากผู้ประกอบการตรวจสอบมาตรฐาน
ตามมาตรา ๒๗ แห่งพระราชบัญญัติมาตรฐานสินค้าเกษตร พ.ศ. ๒๕๕๑


ประกาศ ณ วันที่ ๙
กุมภาพันธ์ พ.ศ. ๒๕๖๐
พลเอก ฉัตรชัย สาริกัลยะ
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร







ปริยานุช/จัดทำ
๑๖ มีนาคม ๒๕๖๐

ชวัลพร/ตรวจ
๑๐ เมษายน ๒๕๖๐


























[๑] ราชกิจจานุเบกษา
เล่ม ๑๓๔/ตอนพิเศษ ๗๙ ง/หน้า ๗/๑๔ มีนาคม ๒๕๖๐